Ökobeszámoló 2018-2019

Az év programját a ZÖLD DÖK alakuló ülésén terveztük meg a résztvevőkkel.
Első programunk az erdei iskola szervezése és lebonyolítása volt. A jelentkező osztályok (2., 3., 4. osztályok) kettő, illetve három napot töltöttek az erdőben. Szokásunkhoz híven helyi erdőben, saját programmal bonyolítottuk le.
A világ legnagyobb tanórája 2019. című akciójára regisztráltunk. Két osztály kacsolódott be ebbe a nemzetközi programba. Kikerült az iskola faliújságra Tegyük együtt jobbá a világot! című plakát a globális célok megfogalmazásával.
Az állatok világnapján a Dömsödi Kedvencekért Egyesület vezette állatmenhely részére állateledelt gyűjtöttünk. A menhely munkatársai nagyon meglepődtek, hogy milyen sok adományt hoztak a gyerekek a részükre. A mennyiség akkora volt, hogy egy másik menhelynek is tudtunk adni belőle. Ezen a napon a gyerekek a menhelyről behozott állatokat megsimogathatták, egy bemutató előadást hallhattak a menhely működéséről és az állatvédelemről. Háttérkiállításnak mindenki behozhatta kedvenc plüss állatát.
Fogyasztóvédelmi online levelező versenyt hirdettünk meg a tankerületi iskolák részére. Három fős csapatokkal lehetett benevezni, akik a témához kapcsolódó nevet választottak maguknak. A felkészüléshez megadtuk a segédanyagok linkjeit.
Iskolakertünket átalakítottuk. Első lépésben a hozzáértő kollega megtervezte, beszerezte hozzá a szükséges eszközöket és a tavasz folyamán két darab háromteraszos fűszerkertet hozott létre. A felső tagozatos gyerekek közül többen is szívesen segítettek neki.
Megtörtént az őszi papírgyűjtés, ahol PET palackot is gyűjtöttünk.
Iskolánk éves munkatervébe szerepel a Mátyás projekt. Az öko programokat is erre a témára fűztük fel.
Az Európai hulladékcsökkentési hét is a reneszánsz jegyében telt: Mátyás udvarában címmel.
Várat építettünk dobozokból és egyéb papírhulladékokból. Sodronyingeket, pajzsokat készítettünk a Fekete sereg harcosainak wc-papírgurigákból. Iniciálékat festettünk növényi alapanyagok segítségével. Kipróbálták a gyerekek a madártollakkal való írást is. A tantermen belüli szelektív hulladékgyűjtésre jelentkező új osztályokkal megkötöttük a szerződést és kiosztottuk a gyűjtődobozokat. A már működő szelektív hulladékgyűjtőket a DÖK tagjaival ellenőriztük. Megtartottuk a hagyományos hulladékválogató délutánunkat az elsősöknek. Tematikus filmvetítésre került sor. Kiküldtük a jelentkező csapatoknak a fogyasztóvédelmi verseny első fordulójának feladatait: Címe: ”Fogyasztóvédelem a fenntarthatóságért” Megjavítottuk a madáretetőket, megrendeztük a madárkarácsonyt és tél végéig etettük a madarakat iskolánk udvarában. A madáreleségeket a szülői felajánlásokból biztosítottuk.
Az egészséghét programjai szintén a Mátyás projektre épültek: (Mátyás konyhájában)
1.nap: Mátyás király lakomája (filmvetítés)
2-3. nap: Fűszerek reneszánsza: Esszük, isszuk, kenjük? A gyerekek megismerkedhettek a Magyarországon használt fűszerekkel. Szakemberünk saját maga által termesztett fűszereket mutatott be, majd aszoknak felhasználási módjait.
4. nap: Projektmunka: Választható feladatok: Fűszerek ábrázolása!; Adjatok tanácsot a királynak, hogyan maradhat egészséges hosszú éveken keresztül!; Állítsatok össze egy királyi lakomát egészséges ételekből! (Nézzetek utána, Mátyás korában milyen gyümölcsöket és zöldségeket használtak!) Készítsetek fejedelmi recepteket!; Rejtvények, feladatlapok megoldása.
5. nap: Falatka-nap: Károly bácsi kostolója (Zöldségek előnyben) Éva néni kostolója (Gyümölcsök elényben) Felhasznált alapanyagok: Répa, karalábé, tök, retek, zeller, cékla, saláta, hagyma, lenmag, hajdina, fahéj, tökmag, citrom, alma, stb…)
A fenntarthatósági témahét a Happy-héttel együtt zajlott. A gyerekek kitehették saját vállalásaikat az iskolai faliújságra. Filmvetítés. Ökotippek a vízről. Társasjáték készítése víz témában. Vízminőség-mérés a Dunán. Utolsó nap csatlakozott iskolánk 5 osztálya a TeSzedd akcióhoz.
Részt vettünk egy tankerületi környezetismereti versenyen is.
Tavaszi programunk volt még a Fogyasztóvédelmi vetélkedő, amelyre azokat a csapatokat hívtuk meg iskolánkba, akik az online versenyen a legjobban teljesítettek. A három fős csapatok bemutatták iskolájuk ökotevékenységét, majd ezután megkezdődhetett a csapatok közti izgalmas vetélkedés.
A vetélkedő célja a fogyasztóvédelmi ismeretek, helyzetek gyakorlása. A fenntartható tudatos fogyasztói szemlélet gyakorlati bemutatása a fogyasztó védelmi ismeretek, helyzetek segítségével. A vetélkedőre való felkészülés során a gyerekek olyan ismeretekre tettek szert, amellyel a mindennapi életükben a saját érdekeiket hatékonyan tudják érvényesíteni. Az új információk megszerzésével tudatosabb fogyasztókká válhatnak, és ezzel szervesen hozzájárulnak a fenntarthatósághoz.
A vetélkedő anyaga: Tisztességtelen kereskedelmi gyakorlat; Élelmiszerek jelölése, élelembiztonság; Internetes vásárlások.
A vetélkedő feladattípusai: Villámkérdések, interaktív párosító környezet- és fogyasztóvédelmi piktogramokkal, igaz-hamis feladatlap, reklám készítése számítógépen, fogyasztóvédelmi triminó, címkeanalízis, vásárló szituációs játék.
A vetélkedő kedélyes hangulatban zajlott, főként a vendéglátás során, ahol saját sütésű kenyeret zöldségpástétomokkal, reformsütit, és gyógyteáka kínáltunk a résztvevőknek.
Állandó tevékenységünk: Elemgyűjtés, udvari szelektív hulladékgyűjtés, iskolatej, iskolagyümölcs program.
Iskolánk tetőszerkezetére napelemek kerültek.
Elnyertük az Energiatudatos iskola díjat. A díj átvétele a Parlamentben történt.
Pályáztunk az Örökös ökoiskola címre.